पाक टीम के गेंदबाजी कोच बने आकिब  
पीसीबी ने पूर्व मध्यम गति के गेंदबाज आकिब को इंग्लैंड के साथ यूएई में खेली जाने वाली आगामी श्रृंखला के लिए राष्ट्रीय टीम का गेंदबाजी कोच नियुक्त किया है।
पाकिस्तान क्रिकेट बोर्ड (पीसीबी) ने पूर्व मध्यम गति के गेंदबाज आकिब जावेद को  इंग्लैंड के साथ संयुक्त अरब अमीरात (यूएई) में खेली जाने वाली आगामी श्रृंखला के लिए राष्ट्रीय टीम का गेंदबाजी कोच नियुक्त किया है। आकिब पहले भी यह भूमिका निभा चुके हैं। वकार यूनिस जब पाकिस्तानी टीम के कोच थे उस समय आकिब सहयोगी कोच की भूमिका में थे। इस वर्ष जिम्बाब्वे दौरे से पहले आकिब को उनके पद से हटा दिया गया था। समाचार पत्र 'द एक्सप्रेस ट्रिब्यून' के मुताबिक, वर्ष 2009 से ही आकिब राष्ट्रीय टीम के साथ बने हुए थे। आकिब की वापसी से उन्हें टीम का नियमित गेंदबाजी कोच बनाए जाने की अटकलें तेज हो गई है। उल्लेखनीय है कि पाकिस्तानी टीम इंग्लैंड के साथ तीन टेस्ट मैच, चार एकदिवसीय अंतर्राष्ट्रीय मैच, और तीन ट्वेंटी-20 मैचों की श्रृंखला खेलेगी। इस दौरे की शुरुआत 17 जनवरी से होगी।